Sagunt repartirà més de 16 000 màscares a usuaris de transport públic per al seu desplaçament al seu lloc de treball
14 d’abril 2020

​![](/media/4gmjboi0/74c_img_1698.jpg)  

  

L'Ajuntament de Sagunt repartirà des de hui més de 16 000 màscares en estacions de transport públic als seus usuaris. Seguint amb les indicacions d'experts que recomanen l'ús de les màscares per als trasllats als llocs de treball, Policia Local, Policia Nacional i Protecció Civil repartiran màscares tant en l'estació de tren com en les diferents línies d'autobús entre hui i demà, dos hores cada dia. Així ho ha explicat l'alcalde de Sagunt, Darío Moreno, en una roda de premsa que ha tingut lloc este matí.  
  
D'altra banda, des del departament de Serveis Socials, Majors i en col·laboració amb els CEAM del municipi, més de 50 funcionaris i funcionàries de l'Ajuntament continuen amb les trucades telefòniques a persones majors per a conéixer el seu estat i necessitats i assegurar-se que coneixen els diferents servicis que l'Ajuntament ha posat a la seua disposició durant el confinament per a evitar el risc de contagi d'este col·lectiu més vulnerable.  
  
En este sentit, l'alcalde ha explicat que ja s'ha realitzat una primera ronda de trucades a 5 000 persones gràcies al llistat de contactes oferit pel CEAM de Sagunt, i que «**s'ha detectat que prop d'un centenar de casos sí que tenien necessitats, però desconeixien que tenien opció a eixe servici, ja que no els havia arribat la comunicació que distribuïm pels diferents canals**». En esta mateixa línia, el CEAM del Port de Sagunt ha posat a la disposició de l'Ajuntament de Sagunt un llistat de 8 000 veïns i veïnes majors als quals en els pròxims dies se'ls cridarà per a fer-los arribar les mesures que oferix l'Ajuntament.  
  
**Noves incorporacions i mesures Policia Local de Sagunt**  
  
Darío Moreno també ha anunciat la incorporació de set nous efectius com a interins en la plantilla de la Policia Local de Sagunt. Es tracta de professionals que ja havien passat satisfactòriament totes les proves d'oposició necessàries que es van realitzar recentment, però que, a causa de l'actual crisi, els tràmits administratius es van veure paralitzats i no es van poder incorporar els opositors. «**Són molt benvinguts, estem alegres per la seua incorporació i els temps tan complicats com els actuals posen en relleu la necessitat de reforçar la plantilla de la Policia Local»**, ha expressat l'alcalde.  
  
Així mateix, el primer edil ha destacat la labor de suport de la Policia Local amb les seues visites contínues a totes les residències del municipi. A més, ha explicat que va ser en una d'estes visites on es va conéixer la sospita d'un possible cas de coronavirus que, finalment, ha resultat negatiu. «**Això demostra que en el nostre municipi s'està portant un bon control tant per part dels responsables de les residències, com per part de la Policia Local, per a evitar que hi haja qualsevol problema que afecte este sector. Continuarem preocupant-nos i seguint amb esta labor**», ha assegurat Moreno, qui també ha aprofitat l'ocasió per a felicitar en nom de tot l'Ajuntament de Sagunt a Teresa, una usuària de la Residència La Mar que ha complit 102 anys i a la qual la Policia Local va felicitar presencialment.  

  

![](/media/qqthnbmw/73c_aniversario-1.jpg)  
  

Darío Moreno ha recordat que la Policia Local i Policia Nacional continuen sancionant a aquells que incomplixen l'obligació de romandre a casa, excepte causa justificada, i que les multes van des dels 600 euros. Concretament, durant les Pasqües s'han interposat un total de 35 denúncies, la qual cosa «**demostra que era més necessari que mai l'increment dels controls i de l'activitat de la Policia**», tal com ha declarat l'alcalde.  
  
També ha assegurat que Aigües de Sagunt ha estat controlant estos dies el consum d'aigua en el sector d'Almardà i que, en molts habitatges, ha pujat significativament respecte a dies anteriors, per la qual cosa «**si hi ha activitats que no estan justificades i s'ixen de la responsabilitat que estem demanant a tota la ciutadania, no dubtarem a actuar amb tota la força que exigix este moment de gravetat**».  
  
**Dia Mundial de l'Art, inici de l'activitat industrial i tasques desinfecció SAG**  
  
D'altra banda, el departament de Cultura, amb motiu del Dia Mundial de l'Art que se celebra demà, 15 d'abril, està organitzant una iniciativa a través d'un vídeo en el qual es donarà veu a artistes locals de diferents àmbits que compten breument que sígnica per a ells i elles l'art. «**És una activitat més per a no oblidar ni deixar de costat a este sector cultural que és tan important, més encara en temps de confinament com els que estem vivint**», destaca Darío Moreno.  
  
Una altra de les qüestions que s'han abordat en la roda de premsa és la finalització de les restriccions extra de l'estat d'alarma que afectaven l'activitat industrial del municipi. Hui alguns sectors han représ la seua activitat, complint amb les normes de Sanitat, a pesar que, tal com ha explicat l'alcalde, «**sembla que esta volta a la normalitat serà molt gradual, segons les demandes de cada empresa; la intenció és intentar mantindre eixe mínim d'activitat en la mesura que siga possible per a evitar qualsevol contagi o risc d'exposició innecessària**».  
  
Finalment, quant a la SAG, Moreno ha recordat que continuen amb les labors de desinfecció de tot el municipi, especialment en carrers i llocs públics de major afluència. L'alcalde ha volgut llançar un missatge de tranquil·litat a tota la ciutadania i ha assegurat que es continuen intensificant les labors de neteja en tot el municipi, motiu pel qual ha felicitat els treballadors de la SAG pel seu treball diari a peu de carrer per a aconseguir que a la crisi sanitària no se li afija qualsevol altre factor de tipus higiènic.  
  
La regidora de l'Equip de Govern, Asun Moll, present també en la roda de premsa, en primer lloc, ha agraït «**a la gent que es queda a casa complint les normes en benefici de tots, però, sobretot, dels nostres sanitaris, policia o empleats de supermercats, els qui no poden mantindre el confinament i que estan en primera línia, per eixe motiu els altres hem de ser responsables**». D'altra banda, Moll ha destacat que tots els membres de l'Equip de Govern «**estem deixant-nos la pell a fer les coses tan bé com siga possible, tots estem en actiu atenent les vostres qüestions, però també demanem disculpes perquè no som perfectes**». Finalment, la regidora ha assegurat, «**estem treballant per i per a la nostra ciutat».**  

*   [](http://www.facebook.com/sharer.php?u=https://aytosagunto.es/va/actualitat/sagunt-repartira-mes-de-16-000-mascares-a-usuaris-de-transport-public-per-al-seu-desplacament-al-seu-lloc-de-treball/ "Facebook")
*   [](http://twitter.com/share?url=https://aytosagunto.es/va/actualitat/sagunt-repartira-mes-de-16-000-mascares-a-usuaris-de-transport-public-per-al-seu-desplacament-al-seu-lloc-de-treball/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-repartira-mes-de-16-000-mascares-a-usuaris-de-transport-public-per-al-seu-desplacament-al-seu-lloc-de-treball/ "Linked In")
*   [](mailto:?body=https://aytosagunto.es/va/actualitat/sagunt-repartira-mes-de-16-000-mascares-a-usuaris-de-transport-public-per-al-seu-desplacament-al-seu-lloc-de-treball/)